钦定古今图书集成/理学汇编/学行典/第078卷 > 明敖英慎言集训 > 《戒巧言》
## 钦定古今图书集成/理学汇编/学行典/第078卷 > 明敖英慎言集训 > 《戒巧言》

《书》曰：“无以巧言令色便辟侧媚。”

《诗》曰：“巧言如流，俾躬处休。”

孔子曰：“巧言令色，鲜矣仁　；巧言乱德，恶似而非也？”
东方朔曰：“飞廉恶来，巧言利口，以进其身。”

《陈思王》曰：“巧言虽美，用之必灭。”

宋太宗与诸王宴射，贾琰侍侧，颇称赞德美。窦偁叱
之曰：“贾氏子巧言令色，岂不愧于心哉！”

范祖禹曰：“李林甫巧言似忠，故明皇信而不疑。”
《周子》曰：“巧者言，拙者默；巧者劳，拙者逸，巧者凶，拙者
吉。”

程伊川曰：“不可以巧言令色曲从苟合以求人之比
己也。”

庆源辅氏曰：“巧言之人，徒尚口而无情实。”

邹道乡曰：“过于褒美，便入于巧言。”

《朱子》曰：“巧言变乱是非，听之使人丧其所守。　巧言
亦不专为誉人过实，凡词色闲务为华藻，以悦人视
听者皆是。”

洪景卢曰：“木讷者无巧言。”

吴文正公曰：“世亦有巧伪之言，险也而言易，躁也而
言淡，贪恋也而言闲适，意其言之可以欺人也。然人
观其易淡闲适之言，照其险躁贪恋之心，则人不可
欺也，而言岂可伪哉？”

《许鲁斋》曰：“若以巧言令色求合，则其所合者可知矣。”

或问“巧言何以乱德？” 英曰：“夫有德者必有言，其言皆发于和顺，切中义理。彼利口者言不由衷，然乃弥缝抵当，而文说烂然，亦似有理有义，若《校人》欺子产放鱼之类，真巧言哉！此与《论笃君子》何异？盖德言譬则化工之神也，巧言譬则画笔之精也，故曰恶似而非也。苟察之弗审，将与有德者同听，能不乱耶？”